กรุงศรี ออโต้ เผยผลการดำเนินงานปี 64 ชูพอร์ตสินเชื่อ 4.2 แสนล้านบาท
กรุงศรี ออโต้ เผยผลการดำเนินงานปี 64 ชูพอร์ตสินเชื่อ 4.2 แสนล้านบาท รักษาแชมป์ตลาดสินเชื่อยานยนต์ครบวงจร
15 ก.พ. 2565

นายคงสิน คงคา ประธานคณะเจ้าหน้าที่ด้านธุรกิจสินเชื่อยานยนต์ ธนาคารกรุงศรีอยุธยา จำกัด (มหาชน) กล่าวว่า “ปี 2564 ยังคงเป็นช่วงเวลาที่เต็มไปด้วยความไม่แน่นอนจากการแพร่ระบาดของโควิด-19 ซึ่งส่งผลให้สภาวะเศรษฐกิจและตลาดยานยนต์ในทุกเซ็กเมนต์มีความผันผวนสูง โดยยอดขายรถยนต์ใหม่หดตัวลง 4% ในขณะที่ตลาดสินเชื่อยานยนต์โดยรวมปรับตัวลดลง 2.5% อย่างไรก็ดี กรุงศรี ออโต้ ยังคงรักษาระดับการเติบโตของธุรกิจ ด้วยมูลค่ายอดสินเชื่อใหม่ 156,000 ล้านบาท และยอดสินเชื่อคงค้างรวม 422,000 ล้านบาท”ผลการดำเนินงานที่แข็งแกร่งในปีที่ผ่านมา มาจากปัจจัยขับเคลื่อนความสำเร็จใน 3 ด้าน ได้แก่ 1) การนำเสนอโซลูชันที่พัฒนาจากอินไซต์ของลูกค้า (Insight-driven Solution) ไม่ว่าจะเป็นการส่งมอบผลิตภัณฑ์และบริการ ไปจนถึงการออกแบบโซลูชันด้านการเงินที่สอดคล้องกับพฤติกรรมและความต้องการของลูกค้า ตลอดจนแบรนด์ผู้ผลิต และพันธมิตรยานยนต์ 2) ความพร้อมด้านนวัตกรรม (Innovation Readiness) โดยเฉพาะอย่างยิ่งการนำร่องบริการสินเชื่อยานยนต์ดิจิทัลเต็มรูปแบบ สำหรับการขอสินเชื่อรถยนต์ใหม่และรถยนต์มือสองที่ตอบรับกับไลฟ์สไตล์ของผู้บริโภคในปัจจุบัน และ 3) การดำเนินธุรกิจตามแนวทางการให้สินเชื่ออย่างรับผิดชอบ (Responsible Lending) ผ่านการให้ความช่วยเหลือลูกค้าที่ได้รับผลกระทบจากปัจจัยต่างๆ ด้วยมาตรการเชิงรุก โดยในช่วง 2 ปีที่ผ่านมา กรุงศรี ออโต้ ได้ให้ความช่วยเหลือผ่านการพักชำระหนี้และการปรับโครงสร้างหนี้ให้แก่ลูกค้าไปแล้วกว่า 775,000 ราย ซึ่งทำให้สามารถรักษาเสถียรภาพของพอร์ตสินเชื่อได้อย่างแข็งแกร่งนอกจากนี้ กรุงศรี ออโต้ ยังได้รับความเชื่อมั่นและการยอมรับจากผู้บริโภค ด้วยการคว้ารางวัล Superbrands Thailand และ Thailand’s Most Admired Brand จากนิตยสาร BrandAge เป็นปีที่ 9 ติดต่อกัน ซึ่งสะท้อนถึงความแข็งแกร่งในการเป็นผู้ให้บริการสินเชื่อยานยนต์อันดับหนึ่งในใจคนไทย“ในปี 2565 เรามองว่าตลาดยานยนต์มีแนวโน้มเติบโต ตามสภาพเศรษฐกิจที่ทยอยฟื้นตัวได้ตามลำดับ โดยคาดว่ายอดขายรถยนต์ใหม่จะอยู่ 810,000 คัน หรือขยายตัวประมาณ 6% จากปีก่อนหน้า สำหรับ กรุงศรี ออโต้ เราจะให้ความสำคัญกับการพัฒนาโซลูชันผลิตภัณฑ์และบริการที่ตอบรับกับความเปลี่ยนแปลงทั้งในปัจจุบันและอนาคต ควบคู่ไปกับการเดินหน้าสร้างระบบนิเวศยานยนต์ (Mobility Ecosystem) อย่างเต็มรูปแบบ เพื่อขยายขอบเขตของธุรกิจและเพิ่มศักยภาพในการตอบโจทย์ผู้ใช้รถได้ในหลากมิติยิ่งขึ้น” นายคงสิน กล่าว